Michael Aastrup Jensen (V), 2024-05-16:
Tak for det, og allerførst også som sædvanlig tak til ministeren for redegørelsen.
Jeg synes, den er rigtig informativ og ikke mindst også forholdsvis pædagogisk, og det er jo også et godt redskab for Folketinget i den henseende, så tusind tak for det.
Som min socialdemokratiske kollega har været inde på, synes jeg også helt overordnet, at vi kan være rigtig stolte af det danske udviklingssamarbejde.
Det hjælper rigtig mange mennesker i hele verden og dækker alt fra nødhjælp i verdens brændpunkter til mere langsigtede og stabiliserende indsatser, hvor der er brug for det.
En af de ting, som jeg synes vi måske kan være endnu mere stolte af, er vores konstante støtte til Ukraine og ikke mindst det ukrainske folk med over 1,2 mia. kr. til Ukraine i udviklingsbistand i 2023.
Det er vigtigt, at den danske støtte ikke kun er krudt og kugler, men at vi også hjælper den hårdtprøvede civilbefolkning i kampen for frihed.
For at besejre Rusland skal der støttes med både hårde, men også bløde midler.
Det gør vi faktisk rigtig godt, og det skal vi blive ved med, hvilket der også bliver lagt op til i redegørelsen.
Vi har i 2023 for alvor taget hul på arbejdet med genopbygningen af Mykolaiv med både to genopbygningspakker og et ambassadekontor.
Jeg havde selv lejlighed til at lede en delegation fra Det Udenrigspolitiske Nævn lige før jul sidste år, hvor vi fik lejlighed til at se det fantastiske arbejde, som Danmark allerede har taget initiativ til i Mykolaiv, men ikke mindst også at se, hvordan der stadig væk er et meget presserende, men også langsigtet behov for total genopbygning af den hårdtprøvede by.
Det danske udviklingssamarbejde har også en hjørnesten i klimaarbejdet, og set med mine øjne er fremskrivningerne, der forudser op mod 86 millioner klimamigranter i 2050, et kæmpe problem.
Det er en trussel mod både Afrika og Europa, og derfor er det noget, vi skal bekæmpe ved hjælp af klimatiltag.
Det fylder meget i vores udviklingsarbejde, og det er faktisk godt; udvikling er en god ting, men hvis det ikke er bæredygtigt, er det ikke holdbart, og det viser de skræmmende tal meget fint.
Så er det jo fantastisk, at vi igen lever op til FN's målsætning om at bruge 0,7 pct. af bni'en på udviklingsarbejdet.
Det er der faktisk ikke ret mange lande der gør, sådan cirka kun en håndfuld.
noget bedre ud.
Men vi skal også blive ved med at reformere og forbedre vores udviklingssamarbejde, og derfor ser vi i Venstre frem til dialogen om og arbejdet med den nye Afrikastrategi.
Det er nemlig et kontinent i stor vækst og med meget potentiale.
Men Afrika står også i en brydningstid, hvor det kan gå flere veje, og her skal vi gøre vores til, at det afrikanske kontinent fortsætter sin demokratiske og økonomiske udvikling og undgår at falde i kløerne på dem, som vil os det ondt.
Det demografiske træk i Afrika er også værd at tage højde for.
70 pct. af befolkningen på kontinentet er unge, og andelen stiger.
Det danske udviklingssamarbejde tager heldigvis højde for det, selv om det måske ikke fylder i redegørelsen, og vi er derfor i Venstre også meget glade for det løft, som ungearbejdet og DUF fik i forbindelse med sidste års finanslov.
DUF sikrer, at de unge bliver hørt, og at udviklingen ikke bare er for de unge, men også sker med og af de unge.
Én ting er, at vi leverer nødhjælp og husly og sikrer rent drikkevand, men der er også problemer af mindre materiel karakter.
2024 er af mange set som det ultimative valgår.
Det er estimeret, at halvdelen af verdens befolkning i år går til stemmeurnerne, men det betyder ikke, at alle går til frie og fair valg.
Heldigvis har vi organisationer, som arbejder for at fremme demokratiet og den demokratiske samtale.
Et eksempel er Dansk Institut for Partier og Demokrati, som arbejder for at styrke demokratiet og demokratiske institutioner rundtom i verden.